Fire biler ble totalskadd i bilbrannene i natt. Tre biler som sto parkert i nærheten fikk også omfattende skader.

– Så langt er ingen verken pågrepet eller mistenkt. Hvis noen har sett noe som kan være interessant for politiet ønsker vi at de tar kontakt med oss, sier operasjonsleder Tor Jøkling i Oslo politidistrikt til NRK.

Politiet har foreløpig ikke sikret seg overvåkningsbilder fra noen av brannene.

– Vi etterforsker saken videre utover dagen. Politiet har søkt gjennom natten etter eventuelle gjerningspersoner. Det har også blitt gjennomført rundspørringer i de aktuelle områdene, opplyser politiadvokat Line Borgen.

Startet på Holmlia

– Vi har ingen konkret grunn til å tro at bilene er påtent, men vi har ikke funnet noen åpenbare eller naturlige brannårsaker så langt, sier operasjonsleder Jøkling.

Den første meldingen, som kom klokken 01.06 natt til lørdag, gikk ut på at det brant i et skur i Hallagerbakken på Holmlia.

– Det ble senere rettet til at det brant i en bil, og at det var spredningsfare til andre biler. Da vi kom til stedet, viste det seg at det var to biler som var skadet – den ene muligens som følge av varmeutvikling fra den andre.

I Hallagerbakken på Holmlia fikk brannvesenet slukket brannen rundt klokken 01:25. Foto: TIPSER.NO / Daniel D.Laabak

Laster Twitter-innhold Kunne ikke laste innhold, men du kan gå til twittermeldingen.

Stanset togtrafikken

Brannvesenet slukket brannen kjapt, før en ny melding om bilbrann tikket inn klokken 01.58, denne gangen ved Sinsen skole.

– Også på Sinsen var det fare for at brannen kunne spre seg til opptil flere biler som sto parkert like ved. Det brant kraftig, og siden bilen sto tett ved et togspor, valgte Jernbaneverket å stanse trafikken forbi stedet, sier operasjonslederen.

Rundt 20 minutter senere var brannen slukket, og togtrafikken gikk som normalt.

Laster Twitter-innhold Kunne ikke laste innhold, men du kan gå til twittermeldingen.

Mistenker brann-sammenheng

Klokken 02.53 fikk politiet melding om en bilbrann i Odvar Solbergs vei på Romsås.

– Det viste det seg å være to kjøretøy som brant. De sto parkert såpass tett inntil veien, at vi måtte stenge hele Odvar Solbergs vei mens slukkingen pågikk, sier Jøkling.

– Mistenker dere at det er en sammenheng mellom de tre brannene?

– Med tre separate bilbranner på såpass kort tid, så har vi en mistanke om at de er påtent.

Krimvakten ble sendt til Romsås etter bilbrannene, for å gjøre diverse undersøkelser rundt bilene og i nærområdet.

Det var totalt to biler som brant i Odvar Solbergs vei på Romsås natt til lørdag. Foto: TIPSER.NO / Daniel D.Laabak

Laster Twitter-innhold Kunne ikke laste innhold, men du kan gå til twittermeldingen.

Søkte med hund og helikopter

Politiet har gjennom natten foretatt undersøkelser på de tre brannstedene.

– Det blir opprettet undersøkelsessaker i forbindelse med alle brannene. Vi søker med politihund og helikopter, snakker med vitner og foretar andre undersøkelser, sa Jøkling ved 03.30-tiden.

Så langt har ingen vitner meldt seg i saken. Ingen personer kom til skade som følge av brannene.